Mynen fruntliken gruth myt vormoge allis ghuden stedes touoren. Ersamen andechtigen leuen heren, ghude wolghuneren, juwer allir ersamen, vorsichtige wolwisheyde torkennende gheuen, dat ick beghere degher vruntliken, dat gy my by dussen baden scriptliken benalen willen, offte gy juwen vorsegelden breff holden offte full doen willen, den gy mynem husbunden Hans van Asken, seliger dechnisse, eme vnde synen rechten erwen gegheuenn hebben, so wil ick my dar na richten alzo sik dat gebort myt recognicion vnde tovorsicht. Were idt ane dat my jenigh hinder dar yn queme, dat gy juwen breff nicht full en doen wolden, so werde ick myn recht soken wor ick best kan vnde mach. Hyr mede Gade den Heren almectig sund vnde wolgemogende to ewigen tyden. Hastliken gescreuen to Abo ame dage xi(m) megedenn yme xc(ten) yare, vnder dussen signete. Grethe, Hans van Asken nalaten husfrowe. Adress: Denn ersamen wolwisenn vnnde vorsichtigenn heren borgermesteren vnnde raetmannen der stadt Reuall, synen andechtigen, besunderen ghuden vrunden gescreuen myt erwerdigheid.